„Hír-Közmű” Krauszné Heitler Márta, NMHH

A Nemzeti Média- és Hírközlési Hatóság régi terve a hírközlési hálózatok térinformatikai alapú országos nyilvántartó rendszerének létrehozása, amely a hatósági munkavégzési feladatok széles körű támogatásán túl az elemzési és piacszabályozási feladatok elvégzésében is segítséget nyújtana, tekintettel arra, hogy ilyen egységes nyilvántartás korábban nem volt és jelenleg sincs. Minden szolgáltató csak a saját hálózatát érintően rendelkezik többé-kevésbé pontos információkkal.
A létrehozandó Hír-Közmű nyilvántartó rendszer országosan, egységes szabályozási elvek mentén a jelzett feladatok mellett valamennyi távközlési szolgáltató számára hasznos információkkal szolgálhat, a hálózatok elhelyezkedéséről és adatairól, segítséget nyújtva a jövőbeni beruházások, fejlesztések tervezésénél, kivitelezésénél, pályázatok benyújtásánál. 
2013-ban létrehozott egységes elektronikus közműnyilvántartás megteremti a lehetőségét az e-közmű I. ütemeként megvalósuló „tájékoztató rendszer” kialakításának a hírközlési közművekre is, de hatálya egyebek mellett nem terjed ki a nagysebességű országos elektronikus hírközlési vezetékekre, a gyűjtött adatok köre a jelenleg ismert elemzési igényeket nem tudja kiszolgálni. Szükségesnek látjuk ezért is az egységes, minden hírközlési hálózatra kiterjedő Hír-Közmű nyilvántartás létrehozását egy erre irányuló projekt keretében.  
Előadásomban bemutatom azokat a jelzett külső tényezőket, amik szükségessé teszik a Hír-Közmű rendszer létrehozását, vázolom, hogy a nyilvántartás előkészítése milyen stádiumban van.
A tájékoztató az előkészítés pillanatnyi státusza ismertetésén túl, kitér arra is, hogy az NMHH a nyilvántartás kialakításában számít az érdekeltek, így a hírközlési szakma, és a szolgáltatók támogatására.